ከሁለት ቢሊዮን ብር በላይ ወጪ የሚገነባው የኬሚካል ማምረቻ ፋብሪካ ወደ ምርት ሊገባ መሆኑ ተጠቆመ
በአፋር ክልል አፍዴራ ኩሊሊ አካባቢ በ2.16 ቢሊዮን ብር (57 ሚሊዮን ዶላር) እየተገነባ ያለው የኬሚካል ማምረቻ ኩባንያ፣ በጥር ወር 2013 ዓ.ም. ወደ ምርት ሊገባ መሆኑ ተጠቆመ፡፡  በቻይናዊው ባለሀብት ሚስተር ይ ቢን የተቋቋመው ሃናርሞ የኬሚካል ኢንዱስትሪ ኃላፊነቱ የተወሰነ የግል ማኅበር ኬሚካል ማምረቻ ፋብሪካ፣ ለፋርማሲ፣ ለግብርና፣ ለእሳት ማጥፊያና ለቀለም ማቅለሚያ አገልግሎት የሚውል የኃይድሮጅን ብሮማይድ አሲድ እንደሚያመርት ተገልጿል፡፡ ሃናርሞ የኬሚካል ኢንዱስትሪ ግንባታ 80 በመቶ እየተጠናቀቀ መሆኑን ኩባንያው አስታውቋል፡፡ የማዕድንና ነዳጅ ሚኒስቴር የፈቃድ ውል አስተዳደር ዳይሬክተር አቶ አበበ በዳሳ ለሪፖርተር እንደተናገሩት፣ ዘርፈ ብዙ ጥቅም ካለው የአፍዴራ ሐይቅ ብሮሚን ንጥረ ነገር ተለይቶ ከተወሰደ በኋላ፣ የተቀረው ወደ ሐይቁ የሚመለስ ስለሆነ የንጥረ ነገር ይዘት አይለወጥም፡፡በዓመት 40,000 ቶን የማምረት አቅም ያለው ይህ ኩባንያ ምርቱን ለውጭ ገበያ በማቅረብ፣ የውጭ ምንዛሪ ለማስገኘት ከፍተኛ ሚና ይኖረዋል ተብሏል፡፡ ከውጭ ገበያ በዓመት 12 ሚሊዮን ዶላር የማግኘት ዕቅድ መያዙን የገለጹት አቶ አበበ፣ እ.ኤ.አ. በ2024 ብቻ 40,000 ቶን ኃይድሮጅን ብሮማይድ አሲድ የማምረት ዕቅድ ይዟል፡፡ ሃናርሞ የኬሚካል ኢንዱስትሪ ከአንድ መቶ በላይ ለሆኑ ዜጎች የሥራ ዕድል ከመፍጠሩም በላይ የዕውቀት ሽግግር ያደርጋል የተባለ ሲሆን፣ ለአካባቢው ማኅበረሰብም የተለያዩ ጥቅሞች ይሰጣል ተብሏል፡፡ ከዚህም በተጨማሪ ክልሉ በተለያዩ ማዕድናት የበለፀገ መሆኑን ገልጸው፣ ከአፍዴራ ሁለት መቶ ኪሎ ሜትር ርቀት ላይ የፖታሽ ማዕድን መኖሩን ጠቁመዋል፡፡  በክልሉ ሌላኛው ከፍተኛ ሀብት የሆነው የጨው ምርት ሲሆን በ2012 ዓ.ም. 30 ሚሊዮን ኩንታል ጨው መመረቱን የአፋር ክልል የማዕድንና ልማት ጽሕፈት ቤት ኃላፊ አቶ ገዶ ሐሞሎ አስታውቀዋል፡፡ የጽሕፈት ቤቱ ኃላፊ በክልሉ በርካታ የወርቅ ሀብት መኖሩን ገልጸው፣ በአሁኑ ጊዜ በረሀሌ፣ ከነባልና ዳሎል ወረዳ ውስጥ በሰፊው እየተሠራ ነው ብለዋል፡፡ ለበርካታ ዓመታት ከአካባቢው የሚገኝ ወርቅ በሕገወጥ መንገድ የሚሸጥ በመሆኑ፣ ሕዝቡን ተጠቃሚ ሳያደርግ መቅረቱን የገለጹት አቶ ገዶ፣ ከብሔራዊ ባንክ፣ ከማዕድንና ነዳጅ ሚኒስቴር ጋር በመተባበር፣ ከነባል ወረዳ ውስጥ የወርቅ መገበያያ ማዕከል መከፈቱን ጠቁመዋል፡፡ ጥቅምት 15 ቀን 2013 ዓ.ም. የማዕድንና ነዳጅ ሚኒስቴር ታከለ ኡማ (ኢንጂነር)፣ የክልሉ ርዕሰ መስተዳደር አቶ አወል አርባ በተገኙበት በአፍዴራ የሚገኘውን የብሮሚንና የጨው ፋብሪካ ጉብኝት ተደርጓል፡፡ በጨው ሀብት አጠቃቀም ኢፍትሐዊነት ላይ የሚነሱ ጥያቄዎች አፋጣኝ ምላሽ እንደሚሰጣቸው ሚኒስትሩ ታከለ (ኢንጂነር) ተናግረዋል፡፡ 